Flere medier: Marilyn Manson (46) slått ned på restaurant
Marilyn Manson skal angivelig ha blitt slått i ansiktet på en Denny's restaurant i Canada denne helgen. Ifølge E! News, var 46-åringen innom restauranten etter konsertslutt lørdag. Han er for øyeblikket på turne for å promotere sitt siste album, «The Pale Emperor». Det lokale politiet bekreftet at det var bråk på restauranten, men ville ikke identifisere noen av partene. – Vi vet at tre personer var involvert i en fysisk krangel med mindre skader. Ingen ble bøtelagt og saken er avsluttet, sier politiet. TMZ skriver at Manson begynte å krangle med nabobordet og at han dermed kalte mannens kjæreste en «bitch». Da ble mannen sint og slo Manson i ansiktet med knyttneven. Manson på sin side hevder at angrepet var helt uprovosert. Artistens manager sier til TMZ at mannen kom ut av det blå og angrep Manson. Marilyn Manson skal ifølge nettstedet politianmelde mannen. – Han var vennlig mot alle. Alle som ville ha bilde sammen med han, fikk det og de som ville ha en autograf, fikk det. De bare snakket, så plutselig slo mannen Manson rett i ansiktet uten noen form for provokasjon, sier Johnny Scott, vitne til hendelsen, til The Sun.
Artisten Marilyn Manson planlegger å politianmelde mannen som ga han «en på trynet».